Vyf vas wat Sassa glo uit miljoene wil bedriegArgieffoto Vyf vermeende bedrieërs wat die Suid-Afrikaanse agentskap vir maatskaplike sekerheid (Sassa) glo uit miljoene rande wou bedrieg, verskyn Maandag in die hof. Die vyf is Vrydag in samewerking met die Valke en lede van die Butterworth-polisie in die Oos-Kaap in hegtenis geneem, het Paseka Letsatsi, Sassa-woordvoerder, gesê. Hulle is op heter daad betrap waar hulle ŉ lys van begunstigdes aan ŉ Sassa-amptenaar gegee het, glo sodat kamma-begunstigdes toelae van miljoene rande sou kry. “Dit het sedertdien duidelik geword dat die sindikaat uit Gauteng en KwaZulu-Natal bedryf word, aangesien al die bedrieglike onttrekkings daar gedoen word,” het Letsatsi gesê. Die vyf verskyn later vandag in die Butterworth-landdroshof. Die departement van maatskaplike werk is vroeër vandeesmaand sterk gekap omdat hy onreëlmatige en verkwistende uitgawes van nagenoeg R2 miljard aangegaan het. Sassa was verantwoordelik vir die meeste van dié uitgawes. Die agentskap sukkel al ŉ geruime tyd om sy werk behoorlik te doen, na bewering weens swak bestuur, ongebreidelde korrupsie, asook onreëlmatige en verkwistende besteding. Letsatsi het gesê die afgelope naweek se inhegtenisnemings wys dat die samewerkingsooreenkoms tussen Sassa en wetstoepassingsowerhede nou stadigaan begin vrugte afwerp.